पाताल लोक ले निकले पातालेस्वर महादेव
हमर भारत देस म बहुतकन तिज तिहार मनाये के रिवाज हावय अउ जयंती अउ पुण्यतिथि तको ल मनाथन हिन्दु धरम म साल भर तिहार आते रहिथे जेला हमन तन, मन, धन लगाके मनाथन छत्तीसगढ़ प्रदेश म मेला ,मड़ई, बाजार, हटरी, राउत बाजार, बईला भैइसा बाजार सहित नई जानन कतकाकन गांव देहात म मेला लगथे । बिलासपुर जिला के मस्तूरी जनपद पंचायत के एक ठन नगर पंचायत मल्हार जेला मल्हारगढ़ कहिथे जौउन हर अरपा लीलागर शिवनाथ तीन ठन नदी के बीच म हावय जिंहा ल जिला प्रदेश, देश, विदेश सब्बो जगह ले मनखे मन हर दिन रात आथे काबर कि मल्हारगढ़ म ऐतिहासिक, पुरातात्विक, धार्मिक, पुरातत्व के समाय सबो मंदिर, मूर्ति, शीलालेख, ताम्रपत्र, संग्रहालय जगह प्रसिद्ध डिडिन दाई सहित भारत के पहली पासान प्रतिमा विष्णु जी हर विराजे हे। मल्हारगढ़ के हृदय स्थल मेला म एक ठन मंदिर हे जेकर तरी म 14 ठन सिढ़ीया ल उतर के जाबे त सफेद गोमती पथरा ल गौमुख आकार म एक ठन रिया रंग के जलहरि के बीच छीद्र वाला शिवलिंग हे जेला कल्पकेदारनाथ पातालेश्वर महादेव कहिथे। मल्हार नगर पंचायत के मुखिया ठा. सुरेन्द्र सिंह ह बताथे कि बछर 1934 म जब अंग्रेज हुकुमत रहिस आउ गांव म मालगुजारी सासन रहिस तब मंदिर के उपर एक ठन बडका सेमरा पेड़ रहिस जेकर तरि म पथरा दिखिस तेला खोदिस त बने बुनाय एक ठन मंदिर निकलीस चारो मुड़ा ले खुदाई करके पेड़ पौधा पथरा इटा माटी ल हटाइस त पुरा मलबा हर साफ होगे गांव म पंचायत जुरिस तब मनखे मन एकमत होके निर्णय लिस कि महाशिवरात्री म शिव जी के पूजा पाठ करके ओकर नाम ले मेला लगाबो फेर काहे गांव के सब मनखे मन अपन तनमन धन लगाके ऐ काम म भीड़ गे अउ बछर 1936 ले पातालेश्वर महादेव के नाम म महाशिवरात्री के दिन ले लेके होली तक 15 दिन के मल्हार मेला लगथे गांव के पवित्र सुंदर बड़का तालाब परमेश्वर ले जल लाके भक्त मन आधारात के नरियर, फूल, फल, गांजा, भांग, धतूरा, पंचामृत, सहित कतकाकन चीज ल चढ़ाथे। व्यापारी अजय गुप्ता सुरता करथे अउ बताथे कि हमन छोटकन रहेन स्कुल म पढ़त रहेन तब गांव के मालगुजार हमन लावहर चाउर गिने बर देवत रहिस।
राजेश पांडेय मल्हार
हमर हिंदू धरम के अनुसार हमर हर महिना ह बिसेस हावय।
महादेव के बिहाव के दिन हे महाशिवरात्रि
फागुन महीना के जऊन चऊथ आथे आेकर आधा रात के ‘महाशिवरात्रि’ मनाये जाथे। महाशिवरात्रि के व्रत अऊ जागरन करे के विधान हवय। उत्तरार्ध अउ कामिक के अनुसार सूरूज नरायन के अस्त हाेये के समय यदि चतुर्दशी युक्त ने होये त व्रत नहीं करना चाही काबर कि अइसन समय म व्रत करे ले ऊंमर कम होथे। माधव मन ले इसान संहिता म लिखे हवय कि जऊन तिथि म आधा रात के चतुरदसी होथे तऊन तिथि म मोर प्रसन्नता ले मनुष्य अपन कामना ल प्राप्त करे खातिर व्रत करय। ये दारी 4 मार्च सोमवार के दिन महाशिवरात्रि व्रत के आगमन हावय। महाशिवरात्रि हिन्दू धरम के प्रमुख तिहार हावय। हिन्दू कलेण्डर म हर साल फागुन महीना म तेरहवीं रात या चऊदहीं दिन के मनाये जाथे। माई लोगन मन बर ऐकर अबड़ महत्तम हावय। बर बिहाव होवय कहिके कुआंरी बारी मन भगवान शिव जी ले पारथना करथें कि ऊमन ल शिव भगवान सही बर मिलय। सत्य ही शिव है और शिव ही सुन्दर है। तभे त भगवान आसुतोस ल सत्यम् शिवम् सुन्दरम् कहे जाथे। भगवान शिव के महिमा अपरम्पार हे। भोलेनाथ ल खुस करे के ही महापरव ल शिवरात्रि कहे जाथे। ऐला सनातन धरम के सब्बो प्रेमी मन त्यौहार ल मनाथें। महाशिवरात्रि के दिन भक्त मन जप, तप अऊ व्रत रखथें। ये दिन भगवान के शिवलिंग रूप के दर्सन करथें। ये पवित्र दिन म देस के हर जगा शिवालय म बेलपत्र, धतूरा, दूध, दही, सक्कर ले शिवजी के अभिसेक किये जाथे। देस भर म शिवरात्रि ल एक महोत्सव के रूप म मनाये जाथे। काबर कि ये दिन देवों के देव महादेव के बिहाव होये रहिस। हमर धर्मशास्त्र म अइसे कहे गये हावय कि महाशिवरात्रि के व्रत करने वाला साधक ल मोक्छ के प्राप्ति हाेथे।
डाॅ. सुषमा शर्मा बिलासपुर
टाटा म जुरहि सिवरात्रि बर मेला
जम्मो छत्तीसगढ़ म परसिद्ध माँ अष्टभुजी जेन अड़भार गांव म रथें ओकरे तीर म रायगढ़ जिला के सिवाना म बसे जांजगीर-चाम्पा जिला के टाटा गांव के पनखतीया तलावपार म भुइयां ले अपन मन के निकले महादेव के मंदिर हे, जिहां हर बच्छर सिवरात्रि बर मेला जुरथे। ये दारी घलो फागुन महीना म अंधियारी पाख के तेरस परही ओ दिन टाटा गांव म आन बछर कस सिवरात्रि मेला जुरहि। ये बेरा म भोले बबा के जम्मो भगत मन ऊहां हबरहिं अउ शिव लिंग म पानी चढ़ाहिं। आन गांव कस इहां घलो दिनभर मनखे मन के अवई-जवई लगे रही। पहली इंहा ल मनखे मन नई जानत रहिन त ओतका भीड़ नई जुरत रहिस अउ जबले जम्मो झन ल इंहा लगोईया मेला के आरो होईस हे तबले ये गांव म घलो बनेच मनखे अपन लोग-लईका मन ल धर के इहां आथें अउ शंकर देवता के पूजा करथें अउ मेला के मजा लेथें। ये मंदिर के महत्ता येकर बर हावे काबर कि गांव के जुन्ना मनखे मन कथें की 100 बच्छर ले अउ पहली जे दिन मां अष्टभुजी ह अड़भार गांव म परगट होइन ओइच दिन टाटा गांव के तरियापार म अपन मनके एक ठी शिव लिंग निकलिस। उंहा के रहोइया मन दूसर दिन बिहनिया तलाव गिन त ओला देखिन त अउ मनखे मन ल बताइन। जम्मो झन आके देखिन त जान दारीन कि ओ ह पथरा नई होईस, शिव लिंग होय। फेर गांव के रहोइया मन ओकर पूजा करे ल धरिन। पहली ओ करा ह अइसनेच रहिस फेर ओकर चारों अंग सिरमिट के खूंटा गड़िया के ओकर ऊपर म छज्जा कस ढलवा दिन, ओकर थोकिन बछर होय ले गांव के उपरोहिती करोईया महराज नारायण प्रसाद पाण्डेय ह ओकर चारों मुका म इंटा के भिथि रुंधवाके, ओकर ऊपर म पक्का के ढलाई करवाके ओ करा मंदिर बनवा दिन जेन ह आजो उंहा हे।
प्रवीण चतुर्वेदी खरसिया
महादेव म पानी चढ़ाबो
शंकर भगवान ल औघड़ दानी कहे गेहे। काबर पूजा पाठ करे के सबले सरल विधि एकरे हे। अऊ बहुत जल्दी खुस होके वरदान भी देथे। शंकर भगवान ल भोला कहिथे त सीरतोन में भोलेच भंडारी हरे। शिवरातरी के दिन एकर बिसेस पूजा पाठ करे जाथे। फागुन महीना में अंधियारी पांख के चौदस के दिन शिवरात्री ल मनाय जाथे। कहे जाथे की इही दिन शिव जी ह तांडव करके अपन तीसरा आंखी ल खोले रिहिसे अऊ पूरा ब्रमहांड ल समाप्त कर दे रिहिसे। एकरे पाय ए दिन ल महाशिवरात्री या कालरात्री भी कहे जाथे। कोई कहानी म माने जाथे के भगवान शंकर के बिहाव ह इही दिन होइस हे। शंकर भगवान के रुप ह निराला रहिथे। अपन हाथ गोड़ म राख ल पाऊडर बरोबर चुपरे रहिथे। गला म नाग सांप के माला, कान म बिच्छी के कुंडल, कनिहा म बघवा के छाला अऊ नंदी बैला के सवारी रहिथे। शिव जी ह अपन भक्त मन उपर जल्दी खुस हो जथे अऊ तुरते वरदान देथे।
पौरानिक कथा- एक बार एक शिकारी ह शिकार करे बर जंगल में जाथे। शिकार करत करत वोला रात हो जथे अऊ रसता भटक जाथे। त वोहा अराम करे बर एक ठन बेल के पेड़ म चढ़ जथे। वो शिकारी ह रात भर जागत जागत बेल पत्ता ल टोर टोर के खाल्हे म फेंकत जाय। पेड़ के खाल्हे म एक ठन शिवलिंग रखाय रिहिसे। बेल के पत्ता ह उही शिवलिंग म गिरत रिहिसे। वो दिन शिवरात्री रिहिसे। एकर से शिव जी ह भारी खुस होगे अऊ शिकारी के कलियान बर वरदान दीस।
महेन्द्र देवांगन “माटी” गोपीबंद पारा पंडरिया
शिव के अरथ होथे कलियान
सिव के अरथ होथे कलियान ओही सिव के कलियानकारी फाल्गुन महिना के अंधियारी पाख के चउदस के रात ल “महाशिवरात्रि” के रात कहिथे। कलजुग म थोड़कन परिश्रम ले महान पुन्य मिले वाला अउ जम्मो पाप ल नस्ट करे वाला ब्रत आय “महासिवरात्रि” के ब्रत। जइसे देवता म “महादेव शंकर” पक्छी म “गरुड़” नदिया म “समुद्र” सर्वश्रेष्ठ माने गे हे ओइसनहे ब्रत म सिवरात्रि के ब्रत ल उत्तम बताये गे हे। चार बेद इतिहास, धर्मसास्त्र अउ वैदिक विद्या ये सब के सब एकमात्र “सिव” के सरूप आय। सिव जी आसुतोस आय जल्दी परसन्न होय वाला देवता, ओही सिव आय, ओही कृस्न आय, ओही गनेस आय, ओही राम आय ओही पसु पक्छी आय अनेक रूप म कन-कन म सिव ही समाय हावय। अपन बिराट सरूप ले पूरा बिस्व ल ब्याप्त कर रखे हे जउन जगत के सृष्टि, पालन, अउ संहार के कारन, प्रकृति अउ पुरुस के ईश्वर आय ओ उमापति शंकर “शिव” ही आय। जिनकर एश्वर्य सर्वब्यापी अउ स्वामित्व अउ विभुत्व जिनकर सुभाव कहे गे हे उन विश्वसृष्टा, सनातन, अजन्मा, अबिनासी महानदेव मंगलमय परमात्मा सिव के सरन म जाय म ही मइनखे मन के भलाई हे भगवान् भोलेनाथ कहे भी हे।
भावना श्रीवास तखतपुर
शिवरात्रि मनाबो
चउदस के रात
awa_Deva hne_Deva bho_Deva hne_Deva hne_Deva hne_Deva mai_Deva bho_Deva hne_Deva mai_Deva bho_Deva hne_Deva hne_Deva bho_Deva bho_Deva hne_Deva awa_Deva awa_Deva bho_Deva